郡齋招子美
作者：胡宿
朝代：宋

paragraphs: 月色初藏桂，年芳漸有梅。
人情欣臘破，天意許春回。
陰雪迎風解，寒澌向日開。
午枰宜試著，卯甕好嘗醅。
寓興題紅葉，乘閒步紫苔。
長吟溪上曲，偏憶洛中才。
絕墨淩崖石，高文拂斗魁。
詩鋒無敢犯，酒戶少能陪。
綠髮裁方鬒，丹心未肯灰。
琴書聊偃仰，魚鳥暫徘徊。
蔚豹雖藏霧，蟠螭已得雷。
只愁騰踏去，相望隔蓬萊。